02/09/2014 | Administración LocalMunicipal
A Laracha
Expropiación campo de fútbol de Caión

A Xunta de Goberno Local, en sesión ordinaria de data 4 de agosto de 2014, aprobou, entre outros o seguinte acordo: 3.- APROBACION DEFINITIVA EXPROPIACIÓN URBANÍSTICA DE TERREOS AFECTADOS POLO SISTEMA XERAL DE EQUIPAMENTO DEPORTIVO INCLUÍDO NA ACCIÓN Nº SGE-5 DENOMINADA “CAMPO DE FÚTBOL DE A XERMAÑA. CAIÓN”, NO LUGAR DE XERMAÑA PARROQUIA DE CAIÓN.- O secretario da conta do expediente tramitado para a obtención dos terreos necesarios para a construción dun campo de fútbol, acción nº SGE-5 denominada “Campo de fútbol de A Xermaña. Caión”: - A Orde de 8 de maio de 2013 da Consellería de Medio Ambiente, Territorio e Infraestruturas (DOG nº 98, 24/05/2013), aprobou definitivamente a modificación puntual nº 3 do Plan Xeral de Ordenación Municipal do concello da Laracha (A Coruña), que tiña como finalidade o cambio de ubicación da parcela de equipamento deportivo que o PXOM establecía no seu documento de “Orde de prioridades e estudio económico – financeiro”, a acción nº SGE-5 denominada “Campo de fútbol de A Xermaña. Caión”. - A normativa e ordenanzas da modificación definitivamente aprobadas foron publicadas no BOP nº 115 do 18 de xuño de 2013. - A Xunta de Goberno Local, en sesión de 10 de marzo de 2014, acordou a iniciación do expediente expropiatorio polo procedemento de taxación conxunta que foi notificado aos interesados, publicado no BOP nº 71 do 14 de abril de 2014 para os efectos do artigo 59.5 da Lei 30/1992, do 26 de novembro, de Réxime Xurídico das Administracións Públicas e Procedemento Administrativo Común, para aqueles interesados aos que non poida serlle practicada a correspondente notificación e, publicado no DOG nº 79 de 25 de abril de 2014 e no xornal El Ideal Gallego de 2 de maio de 2014 abrindo o período de información pública previsto no art.143.3 da Lei 9/2002, do 30 de decembro, de Ordenación Urbanística e Protección do Medio Rural de Galicia. As alegacións presentadas con contido técnico foron informadas polo redactor do proxecto de expropiación, o enxeñeiro agrónomo Bernardo Rafael Fusaro Marroun. De conformidade co sinalado no artigo 21.1 j) da Lei 7/1985, de 2 de abril, Reguladora das Bases do Réxime Local, correspóndelle ao sr. Alcalde a aprobación dos instrumentos de xestión urbanística e, conforme ao art.3.4 do Regulamento de Expropiación Forzosa, art.85 da Lei de Expropiación Forzosa e á disposición adicional segunda da Lei de Contratos do Sector Público correspóndelle a adquisición de bens por contía inferior a 3 millóns de euros e non superior ao 10% dos recursos ordinarios do orzamento. Non obstante, a Alcaldía delegou na Xunta de Goberno Local as atribucións expresadas anteriormente mediante Resolución de 14 de xuño de 2011, polo que a Xunta de Goberno Local, por unanimidade dos membros presentes ACORDA: PRIMEIRO.- Estimar a alegación presentada con número de rexistro 1467 de 7 de abril de 2014 presentada por Michael Arthur Lisart Magrañal (representada por José Ramón Alonso Rodríguez), sinalando que non é a propietaria das parcelas catastrais 93 e 99 do polígono 171. MOTIVO: Tómase en conta para o resto dos trámites do procedemento. SEGUNDO.- Desestimar as alegaciones cos números de rexistro de entrada que se dirán e cos motivos que se sinalan en cada caso: - Número de rexistro 1520 do 9 de abril de 2.014, presentada por Alina Andreea Everett El Yaacoubi, que sinala que é titular única dunha parcela de 2491,00 m² dos cales 2024,00 m² son de labradío e 467,00 m² son de matogueira, na parte norte da parcela catastral 50 do polígono 171, perfectamente delimitada e non titular en proindiviso, solicitando que se lle recoñeza a titularidade da parcela, coa superficie e os cultivos indicados, e solicita como valor de indemnización pola finca a taxación que figura no informe pericial emitido polo enxeñeiro técnico agrícola Laisa Pradilla Sanchez Cruzado que achega, que estima a cantidade de 53260,50 euros. MOTIVOS: 1. En canto a titularidade e superficie da parcela afectada: a documentación presentada non é suficiente para acreditar a titularidade da parcela dado que está incompleta e non permite identificar a parcela. Non obstante, tendo igualmente a condición de interesada, só terá relevancia de cara ao pagamento do prezo xusto.2. En canto ao prezo unitario, dada a cualificación urbanística da parcela afectada, para a valoración do solo seguiuse o método de capitalización de rendas, utilizando como cultivo para labradío a pataca, e para o monte o eucalipto glóbulos: no informe presentado coa alegación considerase para a pataca dúas colleitas anuais, mais pola situación da parcela e a súa contorna e as condicións climáticas, non se producen dúas colleitas anuais, polo que se considera excesiva a produción alegada e, no que respecta ao cultivo de eucaliptos glóbulos, pola situación e contorna da parcela considerase excesiva a produción de 300 Tm/ha. - Número de rexistro 1665 do 21 de abril de 2014, presentada por Diego Joel Kramer Elbar e Miguel Ángel Sánchez Baldomir, como propietarios das parcelas catastrais 108 e 105 do polígono 171, sinalando que non están de acordo coa valoración nin co destino de ditas fincas. MOTIVO: non fundamentan a alegación, polo que a alegación presentada non pode ser estimada. - Número de rexistro 1666 do 21 de abril de 2014, presentada por Carmen López Iglesias, como propietaria da parcela catastral 94 do polígono 171, sinalando que non está de acordo coa valoración nin co destino de dita parcela. MOTIVO: non fundamentan a alegación, polo que a alegación presentada non pode ser estimada. - Número de rexistro 1814 do 30 de abril de 2014, presentada por Luz Luna Svetla Saiñas Fogued e Luciano Carracedo Berdiñas, como propietarios da parcela catastral 115 do polígono 171, alegando que a parcela estaba situada en solo urbanizable, dedicada a labradío e que se debe de ponderar o seu valor ambiental e paisaxístico. MOTIVO: para a valoración do solo emprégase o método de capitalización de rendas e tomase o cultivo en función do uso que se estea aplicando a parcela, mais a parcela non ten ningún cultivo actualmente, tal como recoñecen os alegantes, sendo o uso actual o de matogueira polo que se valora como matogueira. TERCEIRO.- Aprobar definitivamente o expediente de taxación conxunta, que implicará, de conformidade co art.144 da Lei 9/2002, de 30 de decembro, de Ordenación Urbanística e Protección do Medio Rural de Galicia, a declaración de urxencia da ocupación dos bens e dereitos afectados. CUARTO.- Notifica-lo presente acordo aos interesados titulares de bens e dereitos que figuran no expediente, conferíndolles un prazo de vinte días, durante os que poderán manifestar por escrito a súa desconformidade coa valoración establecida no expediente aprobado. QUINTO.- Entender aceptada a valoración e determinado o prezo xusto definitivamente e de conformidade se os interesados non formulasen oposición no prazo de vinte días sinalado. SEXTO.- Publicar o presente acordo no BOP co fin de que xurda os efectos previstos no artigo 59.5 da Lei 30/1992, do 26 de novembro, de Réxime Xurídico das Administracións Públicas e Procedemento Administrativo Común, para aqueles interesados aos que non poida serlle practicada a correspondente notificación. SÉTIMO.- Poñer novamente de manifesto a conveniencia de presentar certificacións rexistrais e demais documentos que acrediten a titularidade dos bens e dereitos afectados, advertindo de que o pago unicamente se realizará a favor dos titulares rexistrais do dominio, ou no suposto de fincas que non figuren inscritas, co titular segundo os títulos xustificativos do seu dereito completados con certificacións negativas do Rexistro da Propiedade; no resto de casos, procederase a consignar na Caixa Xeral de Depósitos o importe dos prezos xustos das fincas. OITAVO.- Notificar o presente acordo ao Ministerio Fiscal aos efectos do art.5 da Lei de Expropiación Forzosa en relación coas fincas das que os titulares non compareceran no expediente, estiveran incapacitados e sen titor ou persoa que os represente, ou fora unha propiedade litixiosa. NOVENO.- Comunicar aos interesados que contra este acordo, que pon fin á vía administrativa, poderán interpoñer recurso contencioso - administrativo, ante o Xulgado do Contencioso Administrativo, no prazo de dous meses, contados a partir do día seguinte á notificación do presente acordo ou, no seu caso, do seguinte á publicación deste anuncio no BOP (artigos 8 e 46 da Lei 29/1998, do 13 de xullo, reguladora da xurisdición contencioso administrativa) ou, con carácter previo á interposición do recurso contencioso-administrativo poderase interpoñer, con carácter potestativo, recurso de reposición ante o propio órgano que ditou o acordo, no prazo de un mes, en cuxo caso, o prazo para a representación do recurso contencioso-administrativo empezará a contar desde a notificación da resolución desestimatoria, se fora expresa, ou despois da súa desestimación tácita, que se producirá se, no prazo de un mes, non se resolve o recurso de reposición interposto. Igualmente advírteselles da posibilidade de utilizar calquera outro recurso que estimen procedente. A Laracha, a 18 de agosto de 2014 O alcalde José Manuel López Varela